**Αθήνα:** 20.12.2023

**Αρ. Πρωτ.:** 2136

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Διακρίσεις στα άτομα με αναπηρία ακόμη και για το εφάπαξ βοήθημα των 200 ευρώ!**

Τις διαμαρτυρίες πολλών ατόμων με αναπηρία, χρόνιες παθήσεις και των οικογενειών τους μεταφέρει με επιστολή της (επισυνάπτεται) στον υπουργό Οικονομίας Κ. Χατζηδάκη η ΕΣΑμεΑ, καθώς οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και λαμβάνουν το εξωιδρυματικό επίδομα από το Φορέα στον οποίο υπηρετούν, καθώς και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ, **δεν έχει προβλεφθεί να λάβουν την έκτακτη εφάπαξ οικονομική ενίσχυση** (200 ευρώ), όπως καταγγέλθηκε στην υπηρεσία της ΕΣΑμεΑ «Διεκδικούμε Μαζί».

Στη βάση των επιταγών του Συντάγματος αλλά και της Διεθνούς Σύμβασης του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, τα άτομα με αναπηρία πρέπει να απολαμβάνουν πλήρως και ισότιμα όλα τα δικαιώματα και τις θεμελιώδεις ελευθερίες τους και να τυγχάνουν το σεβασμό της εγγενούς αξιοπρέπειάς τους. Οι συνθήκες διαβίωσής τους πρέπει να προστατεύουν και να προάγουν την εξασφάλιση του δικαιώματος αυτού, χωρίς διακρίσεις βάσει της αναπηρίας. Η προστασία της σωματικής, ψυχικής και κοινωνικής υγείας αποτελεί αναφαίρετο δικαίωμα των ατόμων με αναπηρία και πρέπει να απολαμβάνεται σε ίση βάση με τους άλλους.

Επιπλέον, στην πολυτάραχη εποχή που διανύουμε, τα άτομα με αναπηρία, με χρόνιες παθήσεις και τα μέλη των οικογενειών τους έχουν να αντιμετωπίσουν, παράλληλα με την μακροχρόνια κρίση, το πρωτοφανές κύμα ακρίβειας, το άγνωστο ύψος που θα φτάσει ο πληθωρισμός και το συνεχώς αυξανόμενο κόστος διαβίωσης, σε όλους τους τομείς της καθημερινότητας των ατόμων με αναπηρία ή και χρόνια πάθηση, που οδηγεί εν τέλει σε φτωχοποίηση.

Η ΕΣΑμεΑ ζητά την **ΑΜΕΣΗ** δρομολόγηση των απαιτούμενων ενεργειών ώστε να λάβουν την έκτακτη οικονομική ενίσχυση οι δικαιούχοι του εξωιδρυματικού επιδόματος που εργάζονται σε Ο.Τ.Α. και Ν.Π.Δ.Δ. και λαμβάνουν το επίδομα από το Φορέα στον οποίο υπηρετούν, οι δικαιούχοι του επιδόματος απόλυτης αναπηρίας που λαμβάνουν σύνταξη λόγω αναπηρίας από τον e-ΕΦΚΑ καθώς και όλα τα άτομα με αναπηρία ή και χρόνια πάθηση που τη δικαιούνται.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |